Ладыжычы

Ладыжычы (па-ўкраінску: Ладижичі) — былое сяло ў Іванкаўскім раёне Кіеўскай вобласьці Ўкраіны. Месьцілася на рацэ Брагінка, за 15 км ад колішняга райцэнтру м. Чарнобыль, за 27 км ад ЧАЭС. Гісторыя Вялікае Княства Літоўскае 13-м кастрычніка 1497 году датаваны прывілей вялікага князя літоўскага Аляксандра кіеўскаму зямяніну Данілу Дзедкавічу на добры, якія раней трымаў нябожчык Сьцяпан Муцішыч: 17 лютага 1537 году пан Леў Палазовіч, дваранін каралеўскі, уладальнік добраў Тэрэмцы і Ладыжычы, судзіўся «о езы и берега его Теремскии и Лодыжицкии» з панамі Івашэнцавічамі, пані Зьмітрыевай, панамі Макарам і братамі ягонымі, якія ўважалі іх «своими отчизными берегами Опачичинскими». У апісаньні Чарнобыльскага замку 1552 году названае сяло Ладыжычы паноў Палазовічаў. Патужнікі Ладыжане «повинни стацей и подводы давати и держати при замку» ў складзе Чарнобыльскай нядзелі. Напярэдадні Люблінскай уніі ўказам караля Жыгімонта Аўгуста ад 6 чэрвеня 1569 году Кіеўскае ваяводзтва (у тым ліку Оўруцкі павет, у складзе якога і Ладыжычы) было далучана да Кароны Польскай. Карона Каралеўства Польскага ў Рэчы Паспалітай Згаданая вёска Ладыжычы Чарнобыльскага маёнтку кашталяна троцкага пана Яна Фрыдэрыка Сапегі ў тарыфе падымнага падатку Оўруцкага павету на 1734 год. Паводле тарыфу 1754 году, з 56 двароў (×6 — каля 336 жыхароў) вёскі Ладыжычы, як і раней, прыналежнай да Чарнобыльскіх добраў, «do grodu» (Оўруцкага замку) выбіраліся 8 злотых і 21 з паловай грошаў, «na milicję» 34 злотых, 28 грошаў. Габрэйскія перапісы 1765, 1778, 1784 гадоў засьведчылі пражываньне ў Ладыжычах адпаведна 9, 5 і 10 плацельшчыкаў пагалоўшчыны (głow), што належалі да Чарнобыльскага кагалу. Пэўна, на часовае ўбываньне колькасці габрэяў у вёсцы не магла не паўплываць Калііўшчына 1768 г., што была астатнім і наймацнейшым уздымам гайдамацка-сялянскага руху ў краі. Пад уладай Расейскай імпэрыі Пасьля другога падзелу Рэчы Паспалітай (1793) Ладыжычы апынуліся ў складзе Расейскай імпэрыі. З 1797 году сяло — у межах Радамышальскага павету Кіеўскай губэрні. Найноўшы час У 1925 годзе сяло Ладыжынцы — у складзе Чарнобыльскага раёну Кіеўскай акругі УССР. Напярэдадні аварыі на ЧАЭС у Ладыжычах было 483 жыхары. Пасьля аварыі яны пераселеныя ў сяло Сукачы Іванкаўскага раёну. Афіцыйна паселішча зьнятае з уліку ў 1999 годзе. Заўвагі Крыніцы Літаратура Похилевич Л. И. Сказания о населённых местностях Киевской губернии или Статистические, исторические и церковные заметки о всех деревнях, местечках и городах, в пределах губернии находящихся / Собрал Л. Похилевич. — Киев, 1864 (перавыданьне: Біла Церква: Видавець О. В. Пшонківський, 2005. — XXII+642 с, 8 іл.)